岑村機場

岑村機場係中國廣東廣州一機場，民國卅四年初由日軍強霸民田而起，位置喺天河區岑村嘅岑村新南街一帶。家下佢凈限軍事同警務用途，平時唔對外開放。

史
間嘢喺民國卅四年初，由日軍強霸民間耕作用地而起。日軍主要整呢間機場嘅目的係保護嗰時嘅天河機場，加上要整蠱兼引走盟軍。日軍喺保護天河機場嗰時，試過用木同鋅鐵合金嚟整咗同外觀差唔多樣嘅堅飛機噉嘅流飛機，等流嘢俾盟軍猛咁炸。

1945年8月15號，因日軍投降，機場亦交畀國民政府空軍嚟用住。1949年10月14號之後畀咗廣州軍區，隨後轉畀廣州空軍嚟做軍用訓練用途。香港部隊航空兵曾經喺1997年試過攞岑村機場做直升機駐防用途。2002年8月28號因廣東省公安廳警務飛行隊成立，機場亦變成直升機訓練基地。

2003年8月1號，廣州軍區空軍部、廣州市委宣傳部、廣州電視台、中國中央電視台一齊整嘅《我愛祖國的藍天——中國空軍女飛行員慶「八一」聯歡演唱會》試過喺呢間機場入面辦過。座落喺湖南益陽嘅花鼓戲藝術團試過喺2010年12月21號晚黑，喺呢間機場嘅大禮堂搞過文藝匯演。

2013年6月22號，廣州國際金融城喺舊時珠江紙廠嚿地皮正式開搞。因爲開搞時，機場重未搬走而影響佢哋嘅軍機航線升降，令金融城地皮一度限制喺120m嘅高度以內。雖然廣州市發改委都有提過呢間機場嘅搬遷方案，但因為工作關係比較複雜同協調難度大而一直冇嗮下文。

同攷
攷

類:中華人民共和國機場
類:天河區
類:廣州軍區